**Hermann Tilke** (\* 21. december 1954, Olpe) je nemecký stavebný inžinier, dizajnér pretekárskych okruhov a automobilový pretekár.

Ako pretekár sa zúčastnil svetoznámych pretekov 24h Nürburgring na slávnej Nordschleife. Je však známejší ako dvorný architekt šampionátu Formuly 1. Jeho charakteristický rukopis v súčasnosti nesie väčšina tratí v Ázii a na Blízkom východe. Okrem nich sa tiež venuje úprave starších tratí. Kompletne prebudoval napríklad nemecký Hockenheimring, ktorý sa oproti pôvodnej verzii zmenil takmer na nepoznanie.

Tilke je často nesprávne označovaný ako architekt, pritom je vyštudovaným stavebným inžinierom. Jeho partnerom je Peter Wahl a spolu zamestnávajú vyše 300 zamestnancov. Pôsobiť začali už v roku 1983, kedy mali prepracovať malú časť Nürburgringu: "Dostali sme za úlohu vylepšiť jednu únikovú cestu." Odmena v tom čase predstavovala 600 nemeckých mariek.

Bola to skutočne len maličká zákazka, ale na štart postačila. O šesť rokov neskôr už Tilke postavil svoj prvý kompletný okruh. Stalo sa tak pre potreby Pretekov šampiónov, ktoré sa v tom roku konali v Nürburgringu. V priebehu krátkej doby prišla zákazka na Sachsenring a onedlho aj na rakúsky A1-Ring. V tomto období sa Hermann dostal do prvého kontaktu s Berniem Ecclestonom.

Architektúra
------------

Tilke založil v roku 1984 spoločnosť Tilke Engineering, zaoberajúcu sa architektúrou a stavebníctvom. Vďaka malej zákazke v Nürburgringu sa začal venovať návrhu pretekárskych okruhov. Viac sa ale zviditeľnil po veľkej úprave rýchleho Österreichringu v Rakúsku, ktorý premenil na kratší A1-Ring. Jeho návrhy kombinujú dlhé rovinky a úzke vlásenky, ktoré majú za úlohu zvýšiť možnosti predbiehania.

Práca Hermanna Tilkeho síce zvyšuje bezpečnostný štandard moderných tratí, no aj napriek tomu je terčom kritiky zo strany motoristickej verejnosti. Tilke pri svojich návrhoch kladie veľký dôraz na to, aby sa na jeho tratiach často predbiehalo a aby boli preteky na nich zaujímavé. V skutočnosti sú však mnohokrát jeho trate dejiskom nezaujímavých a zdĺhavých pretekov.

Pretekárske okruhy
------------------

| Rok | Okruh | Krajina |
| --- | --- | --- |
| 1999 | Sepang | Malajzia Malajzia |
| 2004 | Bahrain International Circuit | Bahrajn Bahrajn |
| 2004 | Shanghai International Circuit | Čína Čína |
| 2005 | Istanbul Park | Turecko Turecko |
| 2005 | Beijing International Streetcircuit | Čína Čína |
| 2007 | Bucharest Ring | Rumunsko Rumunsko |
| 2008 | Swedbank kartodroms | Lotyšsko Lotyšsko |
| 2008 | Marina Bay Street Circuit | Singapur Singapur |
| 2008 | Valencia Street Circuit | Španielsko Španielsko |
| 2008 | Jakarta Street Circuit | Indonézia Indonézia |
| 2009 | Yas Marina Circuit | Abú Zabí Abú Zabí |
| 2009 | Cape Town Grand Prix | Južná Afrika Južná Afrika |
| 2010 | Dublin Street Circuit | Írsko Írsko |
| 2010 | Korean International Circuit | Kórejská republika Kórejská republika |
| 2010 | Simon Bolivar | Venezuela Venezuela |
| 2010 | Moscow Raceway | Rusko Rusko |
| 2010 | Kazakhstan Motor City | Kazachstan Kazachstan |
| 2010 | Atlanta Motorsports Park | USA USA |
| 2011 | Jaypee Group Circuit | India India |

Okrem uvedených tratí Tilke prestaval i nemecký Hockenheimring či japonskú Fuji Speedway. Radikálna úprava nemeckého okruhu sa však nestretla s pochopením u fanúšikov Formule 1, ktorí považujú novú konfiguráciu za príliš „sterilnú".

Spoločnosť Tilke Engineering pracovala aj na malých úpravách španielskeho Circuit de Catalunya, talianskeho Autodromo Nazionale Monza, britského Silverstone Circuit či trate Motorland Aragón.

Pozri aj
--------

* Zoznam architektov

Externé odkazy
--------------

* Tilke Engineering

Autoritné údaje: * GND: 189543051
* ISNI: 0000 0003 5989 6991
* VIAF: 220474316